„ Við bíðum eftir nýju útspili atvinnurekenda . Fyrr mun ekkert þokast í átt til samkomulags í þessari deilu , “ segir Hjálmar Jónsson , formaður Blaðamannafélags Íslands . Samninganefndir BÍ og Samtaka atvinnulífsins funduðu í gær í húsakynnum Ríkissáttasemjara . Setið var við í um tvær klukkustundir og lauk fundinum án árangurs . Þriðju verkfallsaðgerðir BÍ koma því til framkvæmda í dag og standa þær frá klukkan 10 til 22 . Ná þær til einkum og helst til netmiðla , það er blaðamanna , ljósmyndara og myndatökumanna hjá Árvakri , Sýn , Torgi og Ríkisútvarpinu sem eru í BÍ . „ Við erum sammála um að vera ósammála , “ segir Hjálmar . Félagar í BÍ felldu sl. þriðjudag nýgerðan kjarasamning við SA . Næsti fundur er boðaður á þriðjudag . Óljós ávinningur „ Kjaradeilan er í hörðum hnút . Nú þegar hefur SA samið við 97% launþega á forsendum lífskjarasamningsins sem við höfum einnig boðið blaðamönnum en þeir hafnað . Verkfallsaðgerðirnar nú eru því hættuspil og ávinningurinn óljós , enda draga þær úr getu fyrirtækja til að standa undir launahækkunum , “ segir Halldór Benjamín Þorbergsson , framkvæmdastjóri SA .